नगेनन्यूज डटकम, साउन, पोखरा । पोखरामा हरेक शनिवार आयोजना हुँदै आएको फिर्के वुलौँदी खोला वृहत सरसफाई अभियान नवौँ हप्तामा चलिरहदा यसमा पोखरेलीको उल्लेख्य रुपमा सहभागिता पनि वढ्दै गएको छ ।
पोखराका विभिन्न संघ संस्था तथा नागरिकहरुको स्वतस्फुर्त रुपमा उत्साहप्रद सहभागिता हुँदै आएको अभियानमा सहभागिता जनाउनेहरु पनि प्रत्येक हप्ता थपिदै गएका जाने क्रममा नेपाल लेखापढी कानुन व्यवसायी एशोसियसन कास्कीले पनि सहभागिता जनायो ।
नवौँ हप्ताको शनिवार सिद्धाचोकदेखी १ सय ५० मिटर पश्चिमको क्षेत्रमा सरसफाई गरिएको थियो । एशोसियसनका अध्यक्ष अम्वरवहादुर कार्की( अनिल) को नेतृत्वमा नेपाल लेखापढी कानुन व्यवसायीको एउटै रहर, पूर्ण सरसफाई युक्त हाम्रो शहर भन्ने नाराका साथ करिव ३५ जना लेखापढी व्यवसायीको सफाई कार्यक्रममा सहभागिता रहेको थियो । दिनदिनै प्रदुशित हुँदै गएको फिर्के खोलालाई सफा र सुन्दर बनाउन सुरु गरिएको अभियानवाट फिर्केको संरक्षण हुने र पोखरालाई स्वच्छ शहरको रुपमा चिनाउन सहयोग पुग्ने यस कार्यक्रममा सहभागिता जनाएको अध्यक्ष कार्कीको भनाई छ ।
सो अवसरमा ५० थान पञ्जा र १० थान डोको फिर्के बुलौँदी नागरिक सरोकार समितिका संयोजक रामवहादुर पौडेललाई हस्तान्तरण गरेको एशोसियसनका सहसचिव डिल्लीराम पौडेलले जानकारी दिए ।